钦定古今图书集成/历象汇编/庶征典/第018卷 > 《观象玩占》 > 《日杂变占》
## 钦定古今图书集成/历象汇编/庶征典/第018卷 > 《观象玩占》 > 《日杂变占》

日变色，其分有军，军破，无军，丧其侯王。

“日青无光，其下有死王；一曰：人主失势。”京房曰：“日青
色，君弱。一曰：臣变色，为忧，为饥。”又曰：“日有青光，不出
二旬，大风籴贵；十日以上，民多疾病，不出一年。一曰：
日苍色，臣不忠。”董仲舒曰：“民相食，主亡。”

日色变赤，有兵争。京房曰：“人君不德，民背上，则日赤；
一曰：日赤，诸侯恣；赤无光，所临之国不昌。”董仲舒曰：
“天下旱，兵起；赤如赭，兵车满野；一曰：将死于野；赤如
火，君丧臣叛，其国乃乱。”《春秋感精符》曰：“日赤如炭，主
以切急见伐。初出如火影照地，其所宿国乱，亦为有
兵流血。日出如血，其下君忧臣叛，兵役并起；光四散”，
赤如流血，所照皆赤，为急兵，贼入宫，有流血。

日色变黄土工兴。《春秋感精符》曰：“阍刑庶孽谋作奸。”
董仲舒曰：“日黄无光，山崩地动。日黄浊布散，人君有
妻党之孽。有黄光照地，其国土工兴。”日色赤黄，有旱，
亦为火灾。

日色变白，有亡诸侯；若两敌相当，则其分军散将死。
《春秋感精符》曰：“日变白色，臣下有奸谋，四夷动。”京房
曰：“上微弱，无法制，则日白，万物无霜而死。”又曰：“臣无
勇志，天子自将兵，则日白，体动而寒；一曰：为旱丧。日
白无光。”董仲舒曰：“其国主亡，不死，亦不昌。一曰：日白
如练，君德薄，兵将起。”

日色变黑，天子临危，命在四方；一曰天下大水，民半
死。京房曰：“君恶见恶于百姓，而臣不为掩也。占：为主
令不行。日有黑光，多死兵，不出六十日，大水伤谷；其
所见之国，籴贵十倍。”董仲舒曰：“臣下为政。”

《日变紫感精符》曰：“外国内侵兵将用。”

日变黄浊黑光，动摇，为风雨；不动摇为疾病；不则有
暴兵。一曰“暴令。”

日变色乍赤乍白，各满十日，臣伏兵谋君。甘氏曰：“日
或黑或青，或白或黄，师破国亡。凡日和则五色明照
四方；黄白为失信，青赤夺明，黑多暴害。”

日影如虹，其国乱。

“日无光，五谷不成，盗贼并起。”《太公兵法》曰：“君不明，臣
不忠，则日无光。”《感精符》曰：“日无光，主夺势，谗臣蔽行。”
又曰：“妻党邪臣恣横，则日黄无光；大臣擅权，则青无
光；子党犯命，则游气蔽日，郁坱无色，日光亡，诸侯叛，
群祸起。”《乙巳占》曰：“出一竿无光耀者，其月王有忧，若
人君宰相不顺四时法令，刑罚不当，大臣谋，离贤蔽”
能，则日无光而见瑕。不改其行，则其国五谷不成，六
畜不生，人民纵横，盗贼并起。又曰：“无光，主病。”一曰，主
有负于臣，百姓多怨。又曰：“日失色，所临之国不昌。”又
曰，日光明，万物不得视其体，犹人君至尊，不可窥逾。
今日无光，人皆见其体貌，将有伺察神器者矣。日出
东方二竿，亭亭无光，曰日病。日未入“西方二竿，亭亭
无光，曰日死。日病，其地分侯王病；日死，其地分侯王
死。”《天文论》曰：“日病主病。日黄色无光是也。日死，主死。”
朔日，日紫色是也。以日所宿分及日辰占国。一曰，日
始出二竿，未入二竿，色赤无光，其分所在有兵丧。在
春时则为旱，在六月，日至中无光，人君不明。一曰天
下有立王。日久无光，天子蔽塞，臣擅权，国将易。日暗
无光，天云尽赤，三十日有兵，君亡，五十日兵大起，人
流亡，九十日社稷亡，一百二十日其国且墟。

日青赤无光，或黑绿，或如灰色。《荆州占》曰：“在正月臣
凌君，天子忧；二月四夷来侵，三月来年彗星出，后一
百二十日名山崩，四月天子杀大臣；一曰强臣谋主，
五月蛮夷为乱，后九十日地动山崩，中国凶；六月来
年天鸣地动，下逆上，七月山崩水溢，应在冲；八月有
谋杀主者，后一百二十日，其国为墟，地震，九月天子”
凶，来年大蝗，夏水灾，十月人主失国，蛇行人道，十一
月后九十日，天雨赭尘，来年十一月，枉矢出，天下兵
起，十二月，大臣凌君，四夷来侵，应在九十日内。
日无云，不见光，三日有大丧，有灭国。

日昼昏，臣叛君。甘氏曰：“日无云而昼昏，鸦鸟飞鸣，国
失政，臣执柄。”《春秋纬》曰：“后族乱政，则昼昏。”《京房占》曰：
“奸臣盛，则日昼昧。”《乙巳占》曰：“日昏，行人无影，至暮不
止者，上刑急，下不聊生；不出一年，大水田荒。”

阴云沈濛，日昼昏不见其光者，此为阴谋。《占》曰：“日濛
濛无光，士卒内乱。”

日已入而有馀光，赤黄倒映，名曰“反照”，其地有叛兵。
日中有火光气见，其国君左右大臣有反者。

日生彗五色，君有大福，天下大穰。

日上芒如举火者，国君大昌。

日垂芒，有争战。一曰“日上黄芒，得王色，君有福；不得
王色，得囚死色，君有忧。”《乙巳占》曰：“日上出黄芒，天下
攻战。”

“日色芒角”，主兵不利，臣谋主，不出三日。

日有四角，不出三年，兵饥；生六角，大乱兵起。

日垂爪，兵起，将兴师动日有白足。甘氏曰：“有破国。”石氏曰：“有败军死将。”《乙巳
占》曰：“足者，日影丽地，色纯白也。”

日赤足，君臣相伐。日始出，有赤足，主受伐，臣反辅相
夺。或曰：“日赤足，有举兵，白足，有杀诸侯。”

日有两足，庶雄起。郗萌曰：“日生齿足者，有反兵；一曰
贼臣相攻，有覆军。”

“日中乌见，主不明，政乱其分，国有白衣，会有大旱。”一
曰：“王者忧之。”一曰：“旌旆动，将军出。若出军遇之，兵败
将死。”

日乌出在外，天下大国受殃，哭声沸天。

日戴光，天下有大殃，不出三年，日中黑子𩰚，大战拔
城，其年大饥。

日中有黑子京房曰：“天下不顺其主，厥异日中有黑
子黑气，一曰臣有蔽主明者，一曰臣暴君之恶。日中
有黑子。”《乙巳占》曰：“日中有黑子黑云，若青若黄，乍二
乍三，皆为天子恶之。日旁黑光摩荡，国易主，有军，为
大将死。”

日无光，中有物，或青或赤，或黄黑，大如爪踊跃，人主
绝命。一曰：“兵起。”

日中有若飞燕者，其中有废主。青气入日，状如两鸟
重立，而日昏无光，外国入侵中国。一曰：“中有飞燕，太
子黜，有双鸡𩰚，万里荒旱，天下灾。”
日中有如立人者，君慎左右。有如人行者，臣叛主。或
曰，两主立。有如人，黑帻黑衣，仗刀而立，人主失位。
日消，小所，当国君死。

“日中分，其国亡。一曰天下分。或日分为二，有徙王叛
民；一曰日裂，君死臣争。”《荆州占》曰：“所舍，国亡。”又曰：“日
中分为二，国主死。中分而有鸟居其中分争，主死。
日轮缺，有万人死；其下不利先起者。”

“日夜出，是为阴明，天下大兵，洪水流行；一曰君不祥，
社稷亡。”郗萌曰：“日夜出，有国者亡，兵起，天下饥，以日
命国。”《乙巳占》曰：“有物如日，非真日也。”

日再出再没，国君死，兵起，主降于臣，天下亡。

“日下而却”，上国大乱。

日失其所，政令不行，天子失国。

日陨地，天下分裂，天子亡国。

“两日并出，诸侯有谋，是谓灭亡，天下用兵，无道者亡。”
京房曰：“无道之臣，举兵而亡。”又曰：“两日出，天下争主，
视其所在之方，先起者亡。”《乙巳占》曰：“两日并出，是谓
争明，假主机衡，两王并争。”《武密占》曰：“两日并出，两主
立，地陷，有大水；三日并见，天下三分众；日并出，天下
分裂，两军相当；有数日并出，其下有拔城大战，宜分”
营以应之。凡众日并出，非正日有物如日也，月亦如
之。

日𩰚：离而复合，有象日之气来相冲击，或白或赤，或
黑或绿，或五色如珥状，成行队而相交陵突，皆为天
子失国，大兵大旱，不出三年。一曰日𩰚者，乌出复入
也。有军在外，其下有大战拔城，无军为兵起国亡。
日光相荡，天下昜主。《春秋纬》曰：“赤日相荡，流血滂滂，
君臣纵横无道。”

日无云而至，暮不出，天下大乱，天子国亡。

“日薄。凡日蚀皆在朔，非朔而蚀，谓之薄；不因日月同
宿，而别为阴气所掩，其占为死君，为亡国，其灾甚于
晦朔之蚀。”甘氏曰：“晦朔之日，日色赤黄无光，为薄蚀；
其月旱；或曰薄蚀者，日月交道远，不当蚀，忽于晦朔
无光，青黑色，震动如火，照地皆黄是也，其灾为国君。”
《乙巳占》曰：“非朔而蚀，谓之薄蚀。人君失道，贼臣窥伺”，
叛兵将地，阴气盛而掩薄日光也。阴侵阳，臣陵君，其
分君凶，不出三年，兵丧并作，家国坏亡。